**Μ. Κριθαρίδης: Χαιρετίζουμε την συμφωνία Ελλάδας-Αλβανίας, αναμένουμε το συνυποσχετικό και τις λεπτομέρειες του**

Χαιρετίζουμε την συμφωνία Ελλάδας - Αλβανίας για την από κοινού προσφυγή στη Χάγη ώστε να καθοριστούν τα όρια των θαλασσίων ζωνών. Η προσπάθεια οριοθέτησης και ειρηνικής επίλυσης των εκκρεμουσών διαφορών κινείται προς τη σωστή κατεύθυνση αρκεί να μην αποβλέπει σε "τρυπάνια" και εξυπηρέτηση της ολιγαρχίας δίχως σύνορα.

Σε κάθε περίπτωση όμως αναμένουμε το συνυποσχετικό και τις σχετικές λεπτομέρειες, καθώς πολλές φορές εκεί κρύβεται ο "διάβολος" ή και οι όποιες πιθανές παγίδες. Ειδικά επειδή κιόλας, η συγκεκριμένη Κυβέρνηση μας έχει συνηθίσει σε λόγια του αέρα που στο τέλος αποδεικνύονται τραγικά.

Θετική λοιπόν, η προσπάθεια και συμφωνούμε στη διαδικασία αυτή, αρκεί να μάθουμε και τις λεπτομέρειες, το δια ταύτα, το οποίο πρέπει να διασφαλίζει μια θάλασσα ειρήνης, συνεργασίας, πράσινης-βιώσιμης-κοινής ευημερίας που να εγγυάται τα δικαιώματα των αλιέων μας, αλλά και εν γένει τα συμφέροντα των ίδιων των λαών.

**Δήλωση Εκπροσώπου Τύπου ΜέΡΑ25 Μιχάλη Κριθαρίδη**